b'\n_START_ARTICLE_\nDan\n_START_PARAGRAPH_\nD\xc3\xa1n je ena od razli\xc4\x8dnih enot za \xc4\x8das. Beseda se nana\xc5\xa1a na periodo trajanja osvetljenosti dela Zemlje, ko je Sonce nad krajevnim obzorjem - t. i. naravni dan ali na celotni dan s temno in svetlo periodo skupaj - t. i. koledarski dan. Razli\xc4\x8dne definicije dneva temeljijo na navideznemu gibanju Sonca po nebu (Son\xc4\x8dev dan). Vzrok navideznemu gibanju je vrtenje Zemlje okrog svoje osi, kot tudi kro\xc5\xbeenje Zemlje na tiru okrog Sonca._NEWLINE_Dandanes navadno re\xc4\x8demo, da ima dan 24 ur po 60 minut po 60 sekund, oziroma skupaj 86.400 sekund. Dan ima lahko tudi 86.401 sekundo, \xc4\x8de se doda prestopna sekunda oz. teoreti\xc4\x8dno tudi le 86.399 sekund, \xc4\x8de se prestopna sekunda odvzame, kar se pa v praksi zaenkrat \xc5\xa1e ni zgodilo.'